stanford-oval/wikipedia huggingface dataset:
בגרות בין-לאומית
תוכנית הלימודים

תעודת הבגרות הבינלאומית כוללת שישה תחומי תוכן שהם למעשה אשכולות. ששת התחומים הם: שפת אם, שפה זרה, מדעי החברה, מדעים אמפיריים, מתמטיקה ואומנות. תלמיד רשאי לותר על אומנות ובלבד שיבחר מקצוע נוסף מחמשת תחומי התוכן הראשונים. בשפת האם יכול הלומד ללמוד מקצועות הומניים כגון ספרות, תנ"ך ועוד. באשר לשפה הזרה ניתן ללמוד אנגלית, צרפתית, ספרדית, גרמנית, סינית וכיוצא בזה. מדעי החברה יכולים להכיל מקצועות כמו היסטוריה, פילוסופיה, כלכלה, אנתרופולוגיה וכדומה. המדעים חייבים לכלול ניסויים. ביניהם ניתן למצוא פיזיקה, כימיה, ביולוגיה, מדעי הסביבה ועוד. מתמטיקה מהווה מקצוע חובה וניתן ללמוד אותו ברמת בסיס, ברמה רגילה או ברמה מתקדמת. מקצועות הבחירה, שהם למעשה האשכול השישי, כוללים אומנות, תיאטרון ומוזיקה. חצי מהאשכולות ילמדו ברמה רגילה וחצי ברמה מוגברת.
ההיצע משתנה בהתאם ליכולות ההוראה בבתי הספר השונים אך כולם מחויבים לתחומי התוכן הנראים לעיל. שיטת האשכולות מייצרת פשרה בין השיטה הנהוגה לקבלת תעודת הבגרות בישראל המתמקדת במקצועות מובחנים לעומת הפיזור הרב במקצועות הנהוג בשיטות אחרות.
לשם קבלת תעודת בגרות בינלאומית על התלמידים לעמוד בשלושת משימות ליבה בנוסף לעמידה בבחינות בששת האשכולות. מטרת המשימות להרחיב את הידע ואת יישומו. המשימה הראשונה כוללת חיבור בין 4000 מילים על נושא שנחקר על ידי התלמיד באחד מששת תחומי התוכן. הנושא נבחר על ידי התלמיד ואינו מוגבל ובלבד שיהיה משויך לאחד מתחומי התוכן אותם למד התלמיד. המשימה השנייה היא קורס TOK העוסק בתאוריית הידע. הקורס מקנה כלים לחשיבה ביקורתית ויישומה על סוגי ידע שונים. במסגרת הקורס נדרשים התלמידים לכתיבת חיבורים על נושאים פילוסופיים הקשורים בתפיסת הידע ובהטיות אפשריות באשר לה. המשימה השלישית והאחרונה היא משימת ביצוע  CAS הקשורה בתחומים החברתיים ומהותה יצירתיות, פעולה ושירותיות.
ציון IB והרכבו

עם סיום הלימודים נבחנים התלמידים בכל אחד מהאשכולות.
הציון הסופי מורכב משקלול בין הבחינה החיצונית להערכה הפנימית.
ציון IB המקסימלי הוא 45 נקודות.
בכל אחד מהאשכולות יכול התלמיד לקבל ציון בין 1 ל-7.
תלמיד שעמד בכל משימות הליבה יקבל 3 נקודות נוספות.
קשיים בהחלת התוכנית

התוכנית כוללת עלויות והיא סלקטיבית. בתי ספר בינלאומיים צריכים לשלם סכום זיכיון שנתי לארגון IBO כדי לקבל את תוכני התוכנית. בנוסף, מורים בתוכנית מחויבים להשתתף בסדנאות בתשלום והתלמידים צריכים לשלם דמי רישום ואת עלות הבחינות בכל אחד מששת תחומי התוכן. כל בתי הספר המוסמכים מחויבים במתקנים כמו מעבדה מצוידת היטב, ספרייה בעלת מספר כותרים הנקבע על ידי הארגון ומערכת ממוחשבת מתקדמת. תשתיות אלו כרוכות בעלויות רכישה ואחזקה גבוהות. אי לכך ובהתאם לזאת מרבית בתי הספר הבינלאומיים הם פרטיים ומשולמים על ידי הורים מציאות שעלולה להגדיל את אי-שוויון ההזדמנויות בחינוך.
מוסדות בישראל המכשירים לבגרות בינלאומית

בישראל קיימים מספר מוסדות המקנים תעודת בגרות בינלאומית הראשון הוא "בית הספר לשינוי" בכפר הירוק מבית EMIS, בית הספר התיכון הבינלאומי בגבעת חביבה ובית הספר האנגליקני בירושלים. בנוסף, קיים תיכון בוייאר בירושלים שהתחיל את מסלולו הבין לאומי בשנת 2022-2023. ישנה גם תנועת תנועה גלובלית בינלאומית UWC אך היא מפנה תלמידים ישראלים ללימודי בגרות בינלאומית בקולג'ים שונים בעולם.
הבדלים בין בגרות בינלאומית לבין הבגרות הרווחת בישראל

בעוד את הבגרות במדינת ישראל מבצעים בהרכב של כיתת אם את הבגרות הבינלאומית לומדים בהרכב של כיתות קטנות – חמישה עד עשרים תלמידים לכל היותר. בכל אשכול תוכן ניתן לבחור מקצוע בניגוד לשיטת מקצועות הליבה הנהוגה בישראל. התוצרים אינם מבחנים כנהוג בתעודת הבגרות בישראל אלא עבודות חקר במגוון נושאים וזאת במטרה להכשיר את הלומד ללימודים אקדמיים.
בגרות בינלאומית והשכלה גבוהה

תעודת הבגרות הבינלאומית מוכרת על ידי כלל האוניברסיטאות בארץ ומיטב האוניברסיטאות בעולם. בחלק מהאוניברסיטאות בארצות הברית מוכרת הבגרות הבינלאומית לנקודות זכות ולפטור בקורסים מסוימים.
ראו גם

ארגון הקולג'ים הבינלאומיים
תוכנית לימודים בינלאומית
אינטרנציונליזציה בחינוך
ילדי התרבות השלישית
אזרחות גלובלית
קוסמופוליטניזם
לקריאה נוספת

ימיני, מ', הופכים את ההשכלה לבינלאומית, דה מרקר, 3.7.2013
ימיני, מ', מקומיות, קוסמופוליטיות ואינטרנציונליזציה בחינוך, הוצאת מאגנס, 2015
https://www.danielatomer.com/מאמרים/ילדי-התרבות-השלישית
Hayden,M. Thompson,J, Taking the IB Diploma Programme Forward, John Catt Educational, Limited,2013
Resnik,J, The development of the International Baccalaureate in Spanish speaking countries: a global comparative approach, Globalisation, Societies and Education,2015
Yemini,M. Gurfinkel – Shamir,V, Attitudes toward cosmopolitanism among outstanding students, Studies in Education,2016
הערות שוליים

↑  Resnik,J.(2016). Struggling for recognition: access to higher education through the International Baccalaureate, Critical Studies in Education. 60(3).  https://doi:10.1080/17508487.2016.1263222
↑  בגרות ישראלית או בגרות בינלאומית https://education.tau.ac.il/research%3A/globali_locali_bagrut_2015
↑  הדרך לבגרות הבינלאומית http://www.expatika.org/ib
בנטלי 3 ליטר

| --- | --- |

Bentley 3 Litre, שנת 1924
 מאפיינים כלליים
 יצרן:  בנטלי
 שנות ייצור:  1921–1929
 הרכבה:  בריטניה בריטניה
 מודל אחריו:  בנטלי 4.5 ליטר (אנ')
 אורך:  4,040 מ"מ
 רוחב:  1,740 מ"מ
 גובה:  1,750-1,830 מ"מ
 משקל:  1,270-1,778 ק"ג
 בסיס גלגלים:  2,743 מ"מ  2,985 מ"מ  3,302 מ"מ
 מפרט טכני
 מנוע:  4 צילינדרים, 4 שסתומים לצילינדר, 2,743 סמ"ק, יחס דחיסה 6.3:1 (הורכב בדגמי "Green label", משנת 1924)  4 צילינדרים, 4 שסתומים לצילינדר,  2,996 סמ"ק המפיק 80 כ"ס ב-3,500 סל"ד, יחס דחיסה 4.3:1, מנוע קירור מים  4 צילינדרים, 4 שסתומים לצילינדר,  2,996 סמ"ק המפיק 85 כ"ס ב-3,500 סל"ד, יחס דחיסה 5.3:1, (הורכב בדגמי "Red label" משנת 1924)
 הילוכים:  תמסורת ידנית - 4 מהירויות
 מהירות מרבית:  128.72 ק"מ  161 קמ"ש (דגמי"Green label")
 מעצב:  W. O. Bentley (אנ')
בנטלי 3 ליטר (באנגלית: Bentley 3 Litre) היא סוג של מכונית מהודרת שיוצרה במספר תצורות: קבריולה, ספורט, סלון ומכונית מרוץ מתוצרת יצרנית הרכב הבריטית בנטלי אשר יוצרה בין השנים 1921–1929,
יוצרו 1,622 יחידות, מהן: 1,088 יחידות לדגם "בנטלי 3 ליטר", 513 יחידות לדגם "Speed Model", ו-18 יחידות לדגם "Super Sports". בנוסף יוצרו 3 יחידות ניסיוניות
דגמים

"Blue label", דגם בסיסי, (בסיס גלגלים 2,985 מ"מ (יוצר בין השנים 1921-1929), דגם ארוך - בסיס גלגלים 3,302 מ"מ (יוצר בין השנים 1923-1929)
"Red label" (בסיס גלגלים 2,985 מ"מ, יוצר בין השנים 1924-1929)
"Green label" (בסיס גלגלים 2,743 מ"מ, יוצר בין השנים 1924-1929)
תצורות

4 מושבים - סלון
4 מושבים - קבריולה
2 מושבים - קופה קבריולה
2 מושבים - מכונית מרוץ
תמונות

"בנטלי 3 ליטר" - סלון, שנת 1926
"בנטלי 3 ליטר"
"בנטלי 3 ליטר", שנת 1923
"בנטלי 3 ליטר", שנת 1924
"בנטלי 3 ליטר" דגם ספורט, 2 מושבים, שנת 1926
"בנטלי 3 ליטר", שנת 1926
"בנטלי 3 ליטר", דגם "Tourer", שנת 1923
"בנטלי 3 ליטר"  - מבט לתא הנהג
"בנטלי 3 ליטר" (דגם "Drophead Coupé"), שנת 1921
"בנטלי 3 ליטר", 2 מושבים
"בנטלי 3 ליטר", "Vanden Plas Tourer", שנת 1925
"בנטלי 3 ליטר", שנת 1924 - מכונית מרוץ
"בנטלי 3 ליטר" דגם "Super Sport", דו מושבית, שנת 1926
ראו גם

בנטלי
בנטלי ספיד 6 (אנ')
בנטלי S2
לקריאה נוספת

תצורות בנטלי 3 ליטר - תמונות
הערות שוליים

↑  "בנטלי 3 ליטר" tentacules.net/toc/toc_/matos/fichv_bentley
↑  בנטלי 3 ליטר - נתונים טכניים supercars.net/blog/1921-bentley-3-litre
↑  "בנטלי 3 ליטר" rrab.com/b3ltrd.htm
↑  בנטלי 3 ליטר - היסטוריה bentleymotors.com/en/world-of-bentley/the-bentley-story/history-and-heritage/heritage-cars/bentley-3-litre
↑  "בנטלי 3 ליטר", שנת 1921 - מפרט טכני carfolio.com/specifications/models/car
↑  N. Georgano: Beaulieu Encyclopedia of the Automobile. HMSO, London 2000, ISBN 1-57958-293-1.
ברחוב האחיות השחורות

| --- | --- |

 מידע כללי
 מאת:  צ'יקה אוניגווה
 שפת המקור:  אנגלית
 תורגם לשפות:  הולנדית, גרמנית, איטלקית, עברית ועוד
 סוגה:  רומן
 הוצאה
 תאריך הוצאה:  2007
 מספר עמודים:  278
 הוצאה בעברית
 הוצאה:  אריה ניר הוצאה לאור
 תאריך:  2013
 תרגום:  נעה שביט
ברחוב האחיות השחורות (באנגלית: On Black Sisters Street) הוא רומן מאת צ'יקה אוניגווה שנכתב במקור באנגלית אך יצא לאור לראשונה בתרגום להולנדית בשם Fata Morgana. הספר משמיע את קולן של נשים שהיגרו לאירופה מאפריקה שנאלצות לפנות לתעשיית המין כדי לשרוד. הספר תורגם לעברית על ידי נעה שביט ויצא לאור באריה ניר הוצאה לאור ב־2013. הספר זכה בפרס NLNG (אנ') לשנת 2012, הפרס הספרותי החשוב ביותר בניגריה.
תקציר עלילה

עלילת הספר מתרחשת בין ניגריה לבלגיה, ועוקבת אחר חייהן של אָמָה, סיסי, אֶפֶה וג'ויס, אשר נפגשות בדירה בקומת קרקע, שיש בה חמישה חדרי שינה בגודל תא טלפון וקירות צבועים באדום, באזור מוזנח ואפרורי של אנטוורפן. ארבען פותו על ידי אותו סוחר נשים מניגריה עם הבטחות לעושר מהיר המצפה להן באירופה. עם רדתן מהמטוס בבלגיה הן מובלות לדירה שמנהלת מאדאם, נדרשות למסור לה את דרכוניהן ומתחילות מיד לעבוד בזנות – בברים וברובע החלונות האדומים. אבל כאשר סיסי, שמנסה לזכות בחירותה, נרצחת, עולמן השברירי ממילא עומד בפני קריסה.
מלוכדות בשל הטרגדיה, שלוש הנשים שנותרו – ג'ויס, יפהפייה סודנית, היחידה שנשארה בחיים מכל משפחתה; אָמָה, שתוקפנותה מסתירה עבר של התעללות; ואֶפֶה, שנחושה להעניק לבנה עתיד טוב יותר משלה – מתחילות לחלוק את סיפוריהן. אלה הם סיפורים על ייאוש, חולשות אנוש וחלומות מנופצים אך גם על שמחה, נדיבות ואהבה.
עבודת התחקיר

עלילת הספר מתבססת על תחקיר מקיף וראיונות עם נשים ניגריות מתעשיית המין באירופה שערכה הסופרת, ילידת ניגריה, שהתגוררה בעת הוצאת הספר 17 שנים בבלגיה. את התחקיר לספר החלה אוניגווה בבית הקפה ששימש מקום מפגש לקהילה הניגרית באנטוורפן:
לבחורה הראשונה שפגשתי אמרתי שאני סופרת ואני רוצה לשמוע את הסיפור שלה. היא לא האמינה שאני יכולה להיות סופרת, גם בגלל שאני אשה, ועוד אשה ניגרית, כמוה. היא חשבה שאני בחורה חדשה שבאה לעבוד ברובע. אז פשוט שיחקתי על זה. עבורן הייתי בסך הכל עוד בחורה ניגרית שמנסה את מזלה.
חשיבות

"ברחוב האחיות השחורות" זיכה את הסופרת בפרס NLNG, הפרס הספרותי החשוב ביותר בניגריה, ב-2012. עם פרסום הספר נסעה הסופרת לבתי ספר בערים וכפרים בניגריה יחד עם ארגוני סיוע והרצתה לנערות בנות 14–16 (גיל הכניסה לעולם הזנות) על נתיב הסחר בנשים מניגריה למדינות אירופה.
לקריאה נוספת

פרק ראשון מתוך הספר, באתר "עברית"
ביקורת על הספר (אורכב 29.03.2019 בארכיון Wayback Machine) בבלוג "אלה יווניה קוראת ספרים", בלוג ביקורות ספרים
הערות שוליים

↑  Chika Unigwe Wins Nigeria Prize for Literature, PM News Nigeria 1/11/2012
↑  ליאת לוי, אחוות אחיות ברחוב החלונות האדומים, באתר nrg‏, 7 במרץ 2013
↑   ורד לי, המלכודת של רובע החלונות האדומים, באתר הארץ, 5 במאי 2013
בנטלי 4.5 ליטר

| --- | --- |

Bentley 4½ Litre, שנת 1931
 מאפיינים כלליים
 יצרן:  בנטלי
 שנות ייצור:  1931–1927
 יחידות שיוצרו:  720
 הרכבה:  בריטניה בריטניה
 מודל קודם:  בנטלי 3 ליטר
 מודל אחריו:  בנטלי ספיד 6
 מרכב:  Front-engine, rear-wheel-drive layout (אנ')
 אורך:  4,380 מ"מ
 רוחב:  1,740 מ"מ
 משקל:  1,725-1,625 ק"ג
 בסיס גלגלים:  2,980 מ"מ (דגם "SWB", יוצרו 8 יחידות)  3,300 מ"מ
 מפרט טכני
 מנוע:  4 צילינדרים, 4,400 סמ"ק המפיק 110 כ"ס ב-3,500 סל"ד, יחס דחיסה 5.1:1  4 צילינדרים, 4,398 סמ"ק המפיק 177 כ"ס ב-3,500 סל"ד, יחס דחיסה 5.1:1 (מגדש-על (Supercharger)
 הילוכים:  תמסורת ידנית - 4 מהירויות
 מהירות מרבית:  158 קמ"ש (מנוע 4,400 סמ"ק המפיק 110 כ"ס)  166 קמ"ש (מנוע 4,398 סמ"ק עם מגדש-על)
 מעצב:  W. O. Bentley (אנ')
בנטלי 4.5 ליטר (באנגלית: Bentley 4½ Litre) היא סוג של מכונית מהודרת שיוצרה במספר תצורות: קבריולה, ספורט, סלון ומכונית מרוץ מתוצרת יצרנית הרכב הבריטית בנטלי אשר יוצרה בין השנים 1931–1927 בבריטניה
תצורות

4 מושבים - סלון
4 מושבים - קבריולה
2 מושבים - קופה קבריולה
4 מושבים - קופה
2 מושבים - מכונית מרוץ (הייתה קרויה "Blower Bentley")
נתונים

יוצרו 720 יחידות כולל 55 יחידות בעלי מגדש המקבל את כוחו באופן ישיר מהמנוע : "מגדש-על" (Supercharger)
מנוע קדמי
סוג הנעה : הנעה אחורית
תאוצה בין 0–80 קמ"ש היא 10.0 שניות (מנוע 4,398 סמ"ק המפיק 177 כ"ס עם מגדש-על)
מרוצי מכוניות

בשנת 1928 זכתה "בנטלי 4.5 ליטר" במקום הראשון בתחרות "מרוץ 24 השעות של לה מאן".
בשנת 1929 הגיעו דגמי "בנטלי 4.5 ליטר" למקום השני והשלישי ב"מרוץ 24 השעות של לה מאן".
בשנת 1930 הגיעה "בנטלי 4.5 ליטר" למקום השני במרוץ "Circuit de Brooklands" (אנ').
בשנת 1930 הגיעה "בנטלי 4.5 ליטר" למקום השני במרוץ "Gran Premio de Francia" (אנ').
תמונות

"בנטלי 4.5 ליטר", שנת 1928
"בנטלי 4.5 ליטר"
"בנטלי 4.5 ליטר", שנת 1928 - קבריולה
"בנטלי 4.5 ליטר", שנת 1928 - קבריולה
"בנטלי 4.5 ליטר" - קבריולה
"בנטלי 4.5 ליטר" - קבריולה, 2 מושבים
"בנטלי 4.5 ליטר", שנת 1931 - קופה
"בנטלי 4.5 ליטר"
"בנטלי 4.5 ליטר"
"בנטלי 4.5 ליטר", שנת 1928 - מבט לתא הנהג ולוח מחוונים
"בנטלי 4.5 ליטר"
ראו גם

בנטלי
בנטלי ספיד 6
הערות שוליים

↑  בנטלי - היסטוריה לפי שלדות intagebentleys.org/bentley-registry
↑  דגם  "בנטלי 4.5 ליטר", שנת 1927 - מפרט carfolio.com/specifications/models/car
↑  "בנטלי 4.5 ליטר" hristies.com/LotFinder/lot_details
↑  "בנטלי 4.5 ליטר" מגדש-על web.archive.org/web/20120324100140
↑  "בנטלי 4.5 ליטר", מגדש-על, שנת 1931 revsinstitute.org/the-collection/1931-bentley-4-12-supercharged
↑  "בנטלי 4.5 ליטר", שנת 1919 - מפרט carfolio.com/specifications/models/car
↑  "בנטלי 4.5 ליטר" bonhams.com/auctions/24124
↑  "בנטלי 4.5 ליטר" לה מאן brooklandsmuseum.com/explore/our-collection/cars/4-litre-le-mans-bentley
אתיקת חלל

פסולת חלל סביב כדור הארץ.
אתיקת חלל (באנגלית: Space Ethics) היא מושג מתחום הפילוסופיה של המוסר וחקר החלל העוסק בסוגיות מוסריות בתחום החלל.
שילוב אתיקה וחלל

הקשר בין אתיקה לחלל נעשה כבר בתחילת המרוץ לחלל. בנאום שנשא ב-12 בספטמבר 1962 לעידוד תוכנית החלל האמריקאית, אמר נשיא ארצות הברית, ג'ון קנדי: "אנחנו יוצאים להפלגה בים החדש הזה משום שקיים ידע חדש שעלינו לרכוש, ויש להשתמש בו לתועלת כל האנשים. למחקר חלל, כמו למחקר גרעיני וכמו לכל טכנולוגיה, אין מצפון משל עצמו. השאלה אם הידע הזה יהפוך לכוח מיטיב או לכוח משחית תלויה באדם, ורק אם ידה של ארצות הברית תהיה על העליונה בכיבוש החלל - נוכל לקבוע האם האוקיינוס החדש הזה יהיה ים של שלום או אזור מחריד של מלחמה".
בשנת 1967 נחתמה אמנת החלל החיצון הקובעת כי השימוש בחלל יעשה לצורכי שלום בלבד, ואוסרת על הצבת נשק גרעיני במסלול סביב כדור הארץ או בעצמים אחרים בחלל. בשנת 1982, במהלך כנס בארצות הברית בנושא המחקר והניצול השלו של החלל, עלה חשש לאי יציבותה של אמנת החלל החיצון, ושנה לאחר מכן, ביקש ארגון אונסק"ו מסגן הנשיא של ועדת החלל הסובייטית באקדמיה הרוסית למדעים לארגן כינוס בנושא שמירת החלל כמרחב של שלום. סגן נשיא ועדת החלל הסובייטית אמר כי "שמירה של החלל כגן עדן של שלום ושיתוף פעולה בין אומות העולם, ומניעה מהאנושות לחשוש שמיליטריזם בחלל הוא בלתי נמנע אלו המטרות העיקריות של החוק והמוסר בימינו". בשנת 1984, ארגנה האקדמיה המלכותית של מרוקו כנס בנושא 'הדאונטולוגיה של כיבוש החלל' כאשר המיליטריזם היה בו לנושא המרכזי.
בשנת 1998 החלו הסוכנות החלל האירופית והמרכז הצרפתי הלאומי לחקר החלל לגבש קוד אתי לעבודתם בחלל. סוכנות החלל האירופאית גיבשה קבוצת חשיבה בשם 'האתיקה של החלל החיצון' שפעלה בשיתוף פעולה עם ועדת האתיקה העולמית לידע מדעי ולטכנולוגיה (COMEST) של אונסק"ו. ביוני 2000, ה-COMEST פרסמה את הדו"ח "האתיקה של מדיניות החלל". באוקטובר 2001, קבוצת חשיבה מטעם המרכז הצרפתי הלאומי לחקר החלל פרסמה את הספר Icarus’s Second Chance: Towards an Ethics for Space העוסק בסוגיות אתיות בחלל כמו ניהול פסולת חלל ומעקב לוויני. בשנות האלפיים, הנושא של אתיקת חלל החל לזכות לתשומת לב רבה יותר. אוניברסיטת החלל הבינלאומית החלה לשלב קורסים בנושא אתיקת חלל בתוכנית הלימודים שלה, וועדת האתיקה העולמית לידע מדעי ולטכנולוגיה של אונסק"ו החלה לשתף פעולה עם ועדת האומות המאוחדות לניצול שלו של החלל החיצון (COPUOS) (אנ'), בתוך משרד האו"ם לענייני החלל החיצון וביחד כינסו מספר ועידות בנושא אתיקת חלל. בשנת 1997, שודרה הפרסומת הראשונה מהחלל שפרסמה חלב עמיד של חברת תנובה. סוכנות החלל האירופית הקימה לאחר מכן קבוצת חשיבה לגיבוש נהלים אתיים בנושא חסויות טייסי חלל ופרסומות בחלל.
סוגיות מוסריות בחלל

סוגיות מוסריות בחלל עוסקות בערכו של החלל ותכולתו וכן בערכן של הפעולות המתבצעות בחלל שעשויות להשפיע על משתתפי מוסר, הביוספרה והיקום כולו. לדוגמה:
האם בחלל קיים דבר מה עם ערך אינהרנטי (Intrinsic value) או האם לחלל ולתכולתו יש רק ערך אינסטרומנטלי (Extrinsic Value)?
האם מוטלת החובה על סוכני מוסר להגביל את פעולותיהם בחלל?
אם יתגלו חיים בחלל, מהו מעמדם המוסרי? האם מוטלת החובה להתחשב בהם מוסרית?
באיזו מידה, אם בכלל, סוכני מוסר צריכים להימנע מזיהום החלל בחיידקים (שחלקם יכולים לשרוד בתנאי החלל)?
מהי הדרך ההוגנת ביותר לאסדרה בחלל עבור חקר חלל של המדינות השונות?
פסולת חלל שקיימת בחלל מאז שנות השישים מאיימת לפגוע במתקני חלל, בבני אדם שנמצאים במבצעים סביב כדור הארץ וביכולות חקר החלל. האם קיימת חובה מוסרית להקטין את ייצור הפסולת? האם קיימת החובה המוסרית לנקות את החלל מפני הפסולת?
האם יש להכיר בזכויות קניין בחלל (למשל לצורך מחצבת מינרלים מאסטרואיד)?
מהו מעמדה המוסרי של צפייה ומעקב מהחלל (Space surveillance)?
ראו גם

חוקי החלל (אנ').
לקריאה נוספת

Arnould, Jacques. Icarus' second chance: the basis and perspectives of space ethics. Vol. 6. Springer Science & Business Media, 2011
הערות שוליים

1 2 3  Space Ethics, J Arnould, Centre National d’E´ tudes Spatiales, Paris, France, Encyclopedia of Applied Ethics, Elsevier Inc ,2012
↑  Alain POMPIDOU, THE ETHICS OF SPACE POLICY, UNESCO World Commission on the Ethics of Scientific Knowledge and Technology
↑  Schwartz, James SJ, and Tony Milligan, eds. The Ethics of Space Exploration. Springer, 2016
הקלטת הנאום של הנשיא קנדי מ-1962 "אנו בוחרים לטוס לירח"
אשר אוד

אשר אוד (14 ביוני 1928 - 29 באוגוסט 2016) היה ניצול שואה שפעל להנצחת ושימור זיכרון השואה בישראל בקרב תלמידים, מורים, אנשי כוחות הביטחון, מבקרים מחוץ לארץ ואחרים. כ־20 שנה, אוד היה עד מלווה במסעות למחנות ההשמדה בפולין ומרצה בבית הספר ללימודי השואה של יד ושם. במקביל, אוד פעל למען הגמלאים ניצולי שואה בישראל. על מפעל חייו, הוענקו לו, בין היתר, התואר יקיר ירושלים ופרס "מפעל חיים" מ"יד ושם".
תולדות חיים

אוד נולד בשנת 1928 למשפחה מסורתית בעיר זדונסקה וולה בפולין, בשם אנשל שרצקי. העיר מנתה אז כ־32,000 איש, מהם כ־12,000 יהודים. אביו שמואל-הירש שרצקי היה חייט ואמו יוכבד סייעה לו בתפירה. לאוד היו שני אחים, אח בכור בשם ברל ואח צעיר ממנו, גבריאל.
תולדות חיים > שרד כילד את השואה

עם פלישת הפתע של הצבא הגרמני לפולין, הופצצה העיר זדונסקה וולה ובעקבותיה, כעבור שבוע, הגיעו הגרמנים. בחודשים מרס - מאי 1940, היהודים אולצו להתרכז בגטו.אביו של אוד נשלח למחנה ההשמדה חלמנו שבו רצחו אותו וכ־320,000 יהודים נוספים. אמו ואחיו גבריאל נרצחו באחת "האקציות" שערכו הגרמנים בגטו. אוד שהיה אתם הופרד מהם ב"סלקציה" וצורף לקבוצת עבודה וכך שרד את "האקציה". ברל, האח הבכור הועלה לקרון בקר דחוס במגורשים ועקבותיו נעלמו. אוד נשאר לבד ללא משפחה. הוא היה אז בן 11 שנה.
באוגוסט 1942, כשחוסל הגטו בזדונסקה וולה, נשלח אוד לגטו לודז' ,שם הצליח לשרוד כשנתיים בתנאים נוראיים. בגטו חלה בטיפוס הבהרות וקיצו היה קרוב ובכל-זאת הצליח לשרוד. כשחוסל גטו לודז' הועבר אוד למחנה ההשמדה אושוויץ-בירקנאו. למזלו, פגש אותו שם אחיו ברל שהגיע לאושוויץ ב-1942 וזכה במעמד מכובד בעיני חבריו למחנה מכיוון שהצליח לשרוד זמן ממושך. ברל דאג לאוד והבריח אליו אוכל באמצעות חברים שלו וכן, עזר לו להתחמק - פעמיים - ולהסתתר כאשר הגרמנים רוקנו את הבלוק של אוד, שבו נדחסו 1,200 ילדים בכל פעם, ושלחו אותם לתאי הגזים ולמשרפות. בסוף שנת 1944 נשמעו באושוויץ התותחים הסובייטיים. הגרמנים שהיו מעוניינים להמשיך לנצל את כח העבודה של אלה שנותרו באושוויץ, הצעידו כ־58,000 אסירים למחנה הריכוז מאוטהאוזן באוסטריה. צעדה איומה זו, של שלדי אדם מהלכים בחורף לבושי סחבות, בקור מקפיא וברגלים כושלות, כשכל מי שפיגר או נפל בדרך מתשישות נורה בו במקום, נודעה בכינוי צעדת המוות מאושוויץ-בירקנאו למאוטהאוזן, שאוד שצורף לצעדה זו היה בין המעטים שהגיעו למאוטהאוזן. מחנה הריכוז במאוטהאוזן היה מלא ביהודים שרובם גורשו מהונגריה; אוד סיפר שיהודים אלה דאגו אך ורק לעצמם ושהם השתלטו על מנות הלחם של הילדים. כשהתקרב הצבא הסובייטי, העבירו הגרמנים את היהודים למחנה הריכוז גונסקירכן באוסטריה. הרעב, המחלות המדבקות והתנאים הקשים הפילו חללים רבים. ב-4 במאי 1945, נעלמו הגרמנים שהיו במחנה והשאירו מאחוריהם את השערים של המחנה פתוחים.
תולדות חיים > עלייתו ארצה

היו אלה חיילים אמריקניים שאספו את אוד וילדים אחרים ששוטטו בדרכים רעבים ותשושים לאחר שמחנה הריכוז בגונסקירכן ננטש על ידי הגרמנים ששמרו עליו. האמריקנים העבירו אותם למקום בשם הירשינג באוסטריה ודאגו להם לאוכל ולבוש. חיילי הבריגדה היהודית שחיפשו ואיתרו ניצולי שואה בארצות בהן שירתו במסגרת הצבא הבריטי, על מנת להביאם לארץ ישראל, מצאו את אוד ומאות ילדים יהודיים אחרים והבריחו אותם במשאיות לאיטליה לעיר בארי ומשם ברכבת לכפר סנטה מריה דה לאוקה בדרום איטליה. לאחר שהות של שישה חודשים בסנטה מריה הפליגה קבוצה של 400 ילדים (שאוד השתייך אליה) לארץ-ישראל עם סרטיפיקטים (אשרות הגירה) שקיבלו מהשלטונות הבריטיים.
תולדות חיים > כעולה חדש הצטרף להגנה ולפלמ"ח

כניצול שואה שהגיע ארצה ללא הורים וללא משפחה, אוד נשלח לכפר הנוער ע"ש ב.צ. מוסינזון במגדיאל, שבו למד לימודים כלליים ועבד בחקלאות. כשסיים את לימודיו, הוא התגייס לשנת שירות ב"הגנה" ושירת כנוטר במשטרת היישובים העבריים במסגרת משטרת המנדט הבריטי (כינו את הנוטרים האלה "גפירים"). כ"גפיר" שמר בלילות על היישובים היהודיים בגליל ובימים, ליווה שיירות וסילק מחסומים שהערבים שמו בכבישים. כשפרצה מלחמת העצמאות, הצטרף לפלמ"ח ולחם בצפון. עם הכרזת המדינה גויס לצה"ל ולאחר זמן קצר השתחרר.
תולדות חיים > קריירה בתע"ש

בפברואר 1950, לאחר שחרורו מצה"ל, כדי להתפרנס החל אוד ללמוד מקצוע (מסגרות מכנית) במסגרת בית הספר של רשת אורט. בשנת 1957, כשסיים את לימודיו, התקבל לעבודה בהתעשייה הצבאית כפועל ייצור ונשאר לעבוד בה 40 שנה עד שפרש לגמלאות בהיותו בתפקיד הבכיר של מנהל כח אדם; באמצע, מילא תפקידים של מנהל ייצור, סגן מנהל מפעל, מנהל בטיחות ואיכות הסביבה, ומנהל בית הספר התעשייתי לילדי תיכון. לימים, נבחר להיות יושב-ראש של גמלאי תע"ש בירושלים.
פעילות ציבורית - התנדבותית

בסוף שנת 1945 עלה אוד בן ה-16 ארצה ולאחר 48 שנים של הדחקה של סיפור חייו והישרדותו בשואה, הוא החל לספר אותו. מאז, הקדיש את חייו ואת כל מירצו לשימור והנצחת זיכרון השואה ולטיפול בגמלאים ניצולי שואה. בנוסף לפעילותו ביד ושם, אוד פעל במסגרת ארגונים נוספים ומילא בהם תפקידים שמפורטים להלן:
פעילות ציבורית - התנדבותית > בנושא שימור והנצחת זכר השואה

יושב ראש הפורום של ארגוני ניצולי השואה. אוד היה בין היוזמים והמובילים את הפרויקט של עיריית ירושלים שנקרא "שנת מיצוי זכויות ניצולי השואה בירושלים" (2013/14).בפרויקט לקחו חלק 1400 מתנדבים שיצרו קשר עם 19,000 ניצולי השואה שהם תושבי ירושלים, ביקרו בבתיהם וסייעו לזכאים מהם להגיש תביעות לרשויות הרלוונטיות למיצוי זכויותיהם וליוו אותם עד לסיום הטיפול בבקשותיהם.
יושב ראש עמותת יש- ילדים ויתומים ניצולי שואה בישראל סניף ירושלים ואחר כך, ממלא-מקום יושב ראש ארצי של העמותה הזו.
עוזר לשר לענייני גמלאים רפי איתן בנושאי ניצולי השואה
חבר ועד ארגון יוצאי זדונסקה וולה בישראל לדורותיו (ע.ר.), בשנים 1997 - 2003 וב־2004 - 2005 .
פעילות ציבורית - התנדבותית > בנושא גמלאים

מזכיר כללי של ארגון הגג של גמלאי ירושלים
יושב ראש של ועדת ניצולי השואה במועצת גמלאי העיר ירושלים
חבר הנהלת המועצה הציבורית למען הזקן
יושב ראש גמלאי תע"ש בירושלים
פעילות ציבורית - התנדבותית > מתנ"סים

חבר הוועד הפועל של המתנ"ס על-שם זיו בבית הכרם בירושלים
חבר הוועד הפועל של בית הנוער העברי, המתנ"ס הראשון שהוקם בירושלים לפני כ־49 שנה.
פרסי הוקרה על פעילותו

עיריית ירושלים כיבדה את אוד בתואר יקיר ירושלים לשנת תשע"ד.
פרס מפעל חיים מ"יד ושם" (יוני 2015).
התכבד על ידי צה"ל בהדלקת הלפיד יחד עם הרמטכ"ל רב-אלוף בני גנץ בטקס הזיכרון שהתקיים במחנה ההשמדה בירקנאו באפריל 2013. אוד נבחר להיות "עד המשלחת" של משלחת צה"ל לפולין בראשותו של הרמטכ"ל שבה השתתפו אלופי צה"ל אורנה ברביבאי וגיא צור, הרב הראשי של צה"ל, הורים שכולים, "עדים במדים", נכי צה"ל ואחרים.
התכבד על ידי "יד ושם" בהדלקת משואה בטקס "מדליקי המשואות 2014" בערב יום השואה שהתקיים ב"יד ושם".
משפחתו

במרס 1953 נשא אוד לאשה את חיה לבית אדלר, ילידת ירושלים. אמה, שרה לבית רוטר עלתה ארצה כחלוצה מהונגריה ביום בו פרצה מלחמת העולם השנייה. הזוג הצעיר השתקע בירושלים ונולדו להם שני בנים ובת,11 נכדים ונין אחד. חיה הייתה גננת וניהלה גן ילדים ממלכתי במרכז ירושלים.
 לימים, התגלה שברל שרד ושוחרר ממחנה עבודה על ידי הסובייטים. ברל חזר לפולין התחתן ונולדו להם שני ילדים, בן ובת. . אוד יצר קשר טלפוני עם אחיו והזמין אותו לבקר בישראל, והאחים נפגשו בשנת 1987. ברל לא גילה לילדיו כי יש לו אח בישראל וכי ביקר אותו בישראל; במקרה, התגלה לבן של ברל שלאביו יש משפחה בישראל. אוד שכנע את אחיינו לעלות ארצה עם משפחתו. ברל ואשתו ביקרו מספר פעמים בישראל. ברל נפטר בשנת 2012.